Document ID: 31990D0013

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 20ής Δεκεμβρίου 1989
για τη διαδικασία που πρέπει να ακολουθείται για την τροποπίηση ή συμπλήρωση των πινάκων και εγκαταστάσεων των τρίτων χωρών που έχουν εγκριθεί για την εισαγωγή νωπών κρεάτων στην Κοινότητα
(90/13/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 72/462/ΕΟΚ του Συμβουλίου της 12ης Δεκεμβρίου 1972 περί υγειονομικών προβλημάτων και προβλημάτων υγειονομικού ελέγχου κατά τις εισαγωγές ζώων του βοείου και χοιρείου είδους και νωπών κρεάτων προελεύσεων τρίτων χωρών (1), όπως τροποποιήθηκε τελευταία από την οδηγία 89/227/ΕΟΚ (2), και ιδίως το άρθρο 4 παράγραφος 1,
Εκτιμώντας:
ότι εναπόκειται στην Επιτροπή να θεσπίσει τους όρους εφαρμογής της διαδικασίας που πρέπει να ακολουθείται για την τροποποίηση ή συμπλήρωση των πινάκων των εγκαταστάσεων που προβλέπονται στο άρθρο 4 της οδηγίας 72/462/ΕΟΚ·
ότι ο αριθμός των εγκαταστάσεων που περιλαμβάνονται στους προαναφερθέντες καταλόγους είναι όλο και πιο σημαντικός· ότι, κατά συνέπεια, όλο και συχνότερα πρέπει να εγκρίνονται αποφάσεις όσον αφορά τα αποτελέσματα των ελέγχων που πραγματοποιούνται κατ' εφαρμογή του άρθρου 5 της οδηγίας 72/462/ΕΟΚ· ότι είναι σκόπιμο να προβλεφθεί μια διαδικασία που να επιτρέπει την αποφυγή υπερβολικής προσήλωσης στους τύπους, παρέχοντας όμως την εγγύηση της τηρήσεως των κοινοτικών κανόνων ·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η παρούσα απόφαση ορίζει τις λεπτομέρειες εφαρμογής της διαδικασίας που προβλέπεται στο άρθρο 4 παράγραφος 1, δεύτερη φράση της οδηγίας 72/462/ΕΟΚ για την τροποποίηση ή συμπλήρωση των πινάκων των εγκαταστάσεων που έχουν εγκριθεί για την εισαγωγή νωπών κρεάτων στην Κοινότητα.
Άρθρο 2
Η Επιτροπή πληροφορεί τα κράτη μέλη για τα αποτελέσματα των ελέγχων που πραγματοποιήθηκαν κατ' εφαρμογή του άρθρου 5 της οδηγίας 72/462/ΕΟΚ και για τις τροποποιήσεις ή συμπληρώσεις που προβλέπονται να γίνουν στους πίνακες.
Τα αποτελέσματα θα γνωστοποιηθούν εγγράφως. Κατ' εξαίρεση η πληροφόρηση αυτή μπορεί να δίδεται προφορικά, υπό την προϋπόθεση γραπτής επιβεβαιώσεως εντός εικοσιτεσσάρων ωρών.
Άρθρο 3
1. Τα κράτη μέλη διαθέτουν μέγιστη προθεσμία μιας εβδομάδας από τη λήψη των πληροφοριών που αναφέρονται στο σημείο 2 για να υποβάλουν παρατηρήσεις μέσω της μόνιμης αντιπροσωπείας τους. Η Επιτροπή μπορεί να μειώσει την προθεσμία αυτή σε σαράντα οκτώ ώρες σε επείγουσες περιπτώσεις.
2. Η Επιτροπή λαμβάνει υπόψη της τις παρατηρήσεις που διατυπώνονται από κράτη μέλη, ιδίως εκείνες σχετικά με τα αποτελέσματα των ελέγχων που πραγματοποιούνται κατά την εισαγωγή και ενημερώνει το ενδιαφερόμενο κράτος μέλος για τις προτεινόμενες ενέργειες, υπό το φως των παρατηρήσεων, πριν από τη λήψη απόφασης.
3. Η απόφαση που αναφέρεται στο άρθρο 4 παράγραφος 1 δεύτερη φράση της οδηγίας 72/462/ΕΟΚ λαμβάνεται μετά τη λήξη της προθεσμίας που προβλέπεται στην παράγραφο 1.
Άρθρο 4
1. Σε περίπτωση που προκύψουν δυσχέρειες, η Μόνιμη Κτηνιατρική Επιτροπή συγκαλείται σύμφωνα με τη διαδικασία που προβλέπεται στο άρθρο 29 της οδηγίας 72/462/ΕΟΚ.
2. Η Επιτροπή, κατά τη διάρκεια των συνεδριάσεων της Μόνιμης Κτηνιατρικής Επιτροπής, πληροφορεί τακτικά τα κράτη μέλη για την κατάσταση στις τρίτες χώρες, συμπεριλαμβανομένων των πληροφοριών που αφορούν τον έλεγχο των καταλοίπων και τον υγειονομικό έλεγχο, καθώς και για τον προγραμματισμό των επιθεωρήσεων.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 20 Δεκεμβρίου 1989.

Labels: 12
0
3
17